Anton Hykisch

**Anton Hykisch** (pseudonymy **A. Horník**, **Ahy**, **Peter Arnošt**) (* 23. február 1932, Banská Štiavnica – † 17. júl 2024, Bratislava) bol slovenský prozaik, dramatik a autor literatúry pre deti a mládež.

## Životopis
Narodil sa v rodine úradníka a vzdelanie získaval v Banskej Štiavnici, Pukanci, v Leviciach a napokon v Bratislave, kde študoval v rokoch 19511956 na Vysokej škole ekonomickej. V rokoch 19561958 pracoval vo výskumnom ústave, v roku 1958 na Železničnom staviteľstve, v rokoch 19581962 v Záhradníctve a rekreačných službách mesta Bratislavy. V rokoch 19621969 pracoval ako literárny redaktor v Československom rozhlase, v rokoch 19691974 v Ústrednej knižnici SAV, od roku 1974 pracoval v Diele. Od roku 1987 bol redaktorom a neskôr i riaditeľom vydavateľstva Mladé letá, v rokoch 19901992 bol poslancom a v rokoch 19931997 veľvyslancom v Kanade.

### Ocenenia
V januári 1998 mu prezident republiky prepožičal štátne vyznamenanie Pribinov kríž I. triedy.

## Tvorba
[náhľad|Anton Hykisch v [Matica slovenská|Matici slovenskej]]
Ako príslušník Generácie 56 debutoval románom *Krok do neznáma* (1959), ktorý bol vzápätí z ideologických dôvodov skartovaný a opätovne vyšiel až o štyri roky neskôr. V nasledujúcich knihách *Sen vchádza do stanice* (1961), *Stretol som ťa* (1963), *Naďa* (1964) sa usiloval reagovať na životné situácie a etické postoje svojich súčasníkov, kritika však ocenila až román *Námestie v Mähringu* (1965), v ktorom sa aj na základe vlastnej mladíckej skúsenosti s pokusom o ilegálne opustenie republiky v r.1949 pokúsil zobraziť osudy svojej generácie. Román je sčasti autobiografickým príbehom mladého inžiniera, ktorý sa po prvý raz dostáva na Západ, keď sa ako študent neúspešne pokúsil o útek do slobodného sveta, aj s vedomím, že za svoj čin bude musieť znášať dôsledky. V 70. a 80. rokoch vydal prózy *Vzťahy* (1978), *Túžba* (1980), *Atómové leto* (1988), knihu sci-fi poviedok *Dobre utajený mozog* (1979), pozornosť však vzbudil až dvojdielnym románom *Čas majstrov* (1977), situovaným do Banskej Štiavnice na rozhraní 15. a 16. storočia. Dielo svojou myšlienkovou výpoveďou o nevyhnutnosti tvorivej slobody ako základnej podmienky ľudskej existencie a jej presvedčivou umeleckou realizáciou patrí k našim najvýznamnejším historickým románom. Svoje hodnotové postavenie úspešného tvorcu historickej prózy potvrdil aj románom *Milujte kráľovnú* (1984). Dielo je evokáciou života na Slovensku za čias panovania Márie Terézie. Autor v nich strieda scény z panovníckych dvorov, knižníc, dielní a bojísk. Román zobrazuje osudy slovenských vzdelancov tých čias, ale aj osudy významných postáv európskej histórie (Voltaire, Haydn, Mozart).Záujem o moderné technické výdobytky využil v náučnej knihe *Volanty do nebies* (1975) a v knihe *Budúcnosť je už dnes* (1987), ktorú už priamo adresoval mladému čitateľovi. Pre deti mladšieho školského veku napísal knihu *Kamarát Čipko* (1989), v ktorej im prostredníctvom autorskej rozprávky, t. j. fantazijného výmyslu, sprostredkoval náučné informácie z oblasti dobovej elektroniky. Časť kritiky prijala knihu ako pokus o symbiózu autorskej rozprávky so žánrom umelecko-náučnej prózy (E. Tučná), časť druhá autorovu žánrovú iniciatívu označila za konvenčné mechanické kríženie beletristických postupov a technicko-odborných poznatkov, ktoré je v rozpore s metódami modernej literatúry faktu (M. Jurčo).

Anton Hykisch je tiež autorom reportáží o Kanade a Číne. V roku 1968 vydal cestopisnú esej *Kanada nie je kanada*, ktorú napísal po návrate zo *Svetovej výstavy Expo 67* v Montreale.

## Pocta
[náhľad|Anton Hykisch s Viktorom Timurom na podujatí [Matica slovenská|Matice slovenskej]]
náhľad|Anton Hykisch na poslednom verejnom podujatí
Matica slovenská si uctila Antona Hykischa špeciálnou besedou zorganizovanou v Dome Matice slovenskej Bratislave, kde diskutoval po boku kulturológov Viktora Timuru a Lukáša Perného (organizátor). Na podujatí prezentoval svoj život a tvorbu, so zameraním predovšetkým na tematiku národného obrodenia. Išlo o posledné zaznamenané verejné vystúpenie Antona Hykischa. Svoj pozdravný text poslal ešte na vedecké podujatie o odkaze bernolákovcov, ktoré organizovala Matica slovenská v Košiciach.

## Dielo

### Tvorba pre dospelých
* 1961 – *Sen vchádza do stanice*, novela
* 1963 – *Krok do neznáma*, debutový román (napísaný a vydaný v roku 1959, no hneď po vydaní bol zošrotovaný)
* 1963 – *Stretol som ťa*, poviedka
* 1964 – *Naďa*, novela
* 1965 – *Námestie v Mähringu*, román
* 1971 – *A nikde nenajdeš klid neboli Vražda v lázních*, detektívka (vyšlo len v češtine)
* 1977 – *Čas majstrov*, dvojdielny historický román
* 1978 – *Vzťahy*, novela
* 1979 – *Dobre utajený mozog*, súbor vedecko-fantastických poviedok a noviel
* 1980 – *Túžba*, novela
* 1984 – *Milujte kráľovnú*, historický román
* 1988 – *Atómové leto*, román – beletrizácia aktuálnych faktov
* 1990 – *Obrana tajomstiev*, zbierka fantazijných próz
* 1999 – *Mária Terézia*
* 2006 – *Trinásta hodina. Čas majstrov* (reedícia)
* 2006 – *Sám v cudzích mestách*
* 2007 – *Spomeň si na cára*
* 2009 – *Rozkoše dávnych čias*. Román o 20. storočí s autobiografickými prvkami
* 2016 – *Verte cisárovi*, historický román z obdobia vlády Jozefa II.
* 2021 –  *Písať znamená ostať*
* 2022 – *Bezhlavý čas*

### Tvorba pre deti
* 1987 – *Budúcnosť je už dnes*, faktografická kniha
* 1989 – *Kamarát Čipko*, autorská rozprávka spojená s populárno-náučnou literatúrou

### Eseje
* 2001 – *Nebojme sa sveta*
* 2003 – *Čo si o tom myslím*

### Literatúra faktu
* 1968 – *Kanada nie je „kanada“*, cestopisná kniha reportáží
* 1975 – *Volanty do nebies*, faktografická kniha o automobilových pretekoch a slávnych pretekároch
* 1990 – *Dovolenka v Pekingu*, cestopis
* 2004 – *Ako chutí politika. Spomienky a záznamy z rokov 1990 – 1992*
* 2006 – *Sám v cudzích mestách* 

### Ostatné diela
* 1965 – *Pre mňa nehrá blues*, scenár k filmu, na námet románu *Krok do neznáma*
* 1966 – *Praskanie*, rozhlasová hra
* 1969 – *Počatie*, rozhlasová hra
* 1988 – *Také čudné rozhovory*, rozhlasová tvorba
* 2012 – *Moja Štiavnica*, spomienky

## Referencie

## Literatúra
* Sliacky, Ondrej a kol.: *[[Slovník slovenských spisovateľov pre deti a mládež]]*. LIC, Bratislava 2005.
* Tučná, Eva: Jedinečná symbiózy alebo nadmieru úspešný pokus. Zlatý máj, 1990, č.7, s.417 – 419.
* Hykisch, Anton: Nebáť sa novôt. In: Nataša Pavuľaková-Ďurinová: Pohovorme si nielen o detskej literatúre. Bratislava 1991.
* Jurčo, Milan: Paradoxný svet literatúry faktu. Banská Bystrica 2000.

## Externé odkazy
* 

Kategória:Osobnosti z Banskej Štiavnice
Kategória:Slovenskí spisovatelia
Kategória:Slovenskí spisovatelia pre deti a mládež
Kategória:Slovenskí spisovatelia science-fiction
Kategória:Slovenskí prozaici
Kategória:Slovenskí dramatici
Kategória:Slovenskí politici
Kategória:Politici KDH
Kategória:Poslanci SNR
Kategória:Poslanci NR SR
Kategória:Veľvyslanci Slovenska v Kanade
Kategória:Laureáti Pribinovho kríža I. triedy